1. oktober 2018

**Søndre Skole og Rosendalskolen videre til DM i Skills**

**450 elever fra Mariagerfjords 8. klasser dystede onsdag i Skills Stafet på Campus Mariagerfjord. To vindere går videre til DM i Skills, og det blev 8.C fra Hobro Søndre Skole og 8.C fra Rosendalskolen.**

Der blev boret, savet og skruet, aktiveret smagssanser, pakket runde pakker ind, sorteret piller og hjulpet blinde.

Alt sammen som et led i at klæde Mariagerfjords unge på til at vide mere om erhvervsuddannelserne og samtidig dyste i, hvem der har de bedste evner og skal repræsentere vores egn til DM i Skills

Der er 104 erhvervsuddannelser at vælge i mellem, så der er helt sikkert også nogle, der passer til eleverne i Mariagerfjords 8. klasser. Til Skills Stafet, der blev afholdt på Campus Mariagerfjord på Kirketoften, var SOSU Nord, Tech College og Tradium gået sammen om at vise erhvervsuddannelserne frem. Derfor kunne eleverne prøve en lang række fag lige fra kok, tjener, elektriker, tømrer, detail, kontor og social- og sundhedsassistent.

Alle opgaver foregik på tid, og undervejs var der også quiz spørgsmål om uddannelserne og karrieremulighederne. Det var de nuværende elever på Campus Mariagerfjords erhvervsuddannelser, der stod for at guide de unge fra 8. klasserne gennem opgaverne, så der var god mulighed for at møde andre, der er i gang med uddannelserne og få indblik i deres hverdag.

Efter en tæt kamp om de sidste point blev 8.C fra Hobro Søndre Skole og 8.C fra Rosendalskolen kåret som dagens vindere. De har ud over æren vundet turen til DM i Skills, der bliver afholdt i april 2019 i Næstved.Tak for STORT engagement, det har været fedt at have jer på besøg.

**Kontakt**

Helle Søborg, Uddannelsesleder, Campus Mariagerfjord

Telefon: 26205265

Mail: hp@tradium.dk